作者:韓偓
標題:贈吳顛尊師
內容:飲酒經何代，休糧度此生。跡應常自浼，顛亦強為名。道若千鈞重，身如一羽輕。毫釐分象緯，袒跣揖公卿。狗竇號光逸，漁陽裸禰衡。笑雷冬蟄震，巖電夜珠明。月魄侵簪冷，江光逼屐清。半酣思救世，一手擬扶傾。擊地嗟衰俗，看天貯不平。自緣懷氣義，可是計烹亨。議論通三教，年顏稱五更。老狂人不厭，密行鬼應驚。未識心相許，開襟語便誠。伊餘常仗義，願拜十年兄。